Úradný vestník L 325 , 01/12/1980 S. 0014 - 0015

Fínske špeciálne vydanie: Kapitola 3 Zväzok 12 S. 0210

Grécke špeciálne vydanie: Kapitola 03 Zväzok 31 S. 0239

Švédske špeciálne vydanie: Kapitola 3 Zväzok 12 S. 0210

Španielske špeciálne vydanie: Kapitola 03 Zväzok 19 S. 0238

Portugalské špeciálne vydanie Kapitola 03 Zväzok 19 S. 0238



Smernica Rady z 11. novembra 1980, ktorou sa mení a dopĺňa smernica 72/461/EHS, pokiaľ ide o vezikulárnu chorobu ošípaných a klasický mor ošípaných (80/1099/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej články 43 a 100, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže smernica 72/461/EHS [4], naposledy zmenená a doplnená smernicou 80/213/EHS [5], stanovuje zdravotné požiadavky zvierat, ktoré musia spĺňať zvieratá, z ktorých sa získava mäso; keďže existencia vezikulárnej choroby ošípaných v spoločenstve predstavuje nebezpečenstvo pre stáda ošípaných v spoločenstve; keďže preto by sa mali prijať kroky na zabezpečenie, aby sa táto choroba nešírila obchodom s čerstvým bravčovým mäsom; keďže pretrvávanie klasického moru ošípaných v určitých častiach spoločenstva predstavuje nebezpečenstvo pre stáda ošípaných tých členských štátov, ktoré sú bez výskytu tejto choroby; keďže až do tej doby, pokiaľ sa nezlikviduje klasický mor ošípaných v častiach, kde stále existuje, takýmto členským štátom by sa malo povoliť, aby prijali dodatočné opatrenia na zabránenie akejkoľvek kontaminácii obchodu, PRIJALA TÚTO SMERNICU Článok 1 S účinnosťou od 1. novembra 1980 sa týmto mení a dopĺňa smernica 72/461/EHS takto: a) v článku 3 b) a c) sa vkladajú slová "vezikulárna choroba ošípaných" medzi "mor ošípaných" a "alebo infekčná obrna ošípaných"; b) ruší sa druhý odsek článku 13; c) vkladá sa nasledujúci článok: "Článok 13a 1. Členské štáty, ktoré využívali oprávnenie stanovené v smernici 80/218/EHS a ktoré sú úradne bez výskytu moru ošípaných, nesmú namietať proti uvedeniu čerstvého bravčového mäsa na ich územie z iného členského štátu, ak takéto mäso bolo získané z: i) ošípaných, ktoré spĺňajú požiadavky článku 4 c ods. 1 smernice 64/432/EHS alebo ii) nevakcinovaných ošípaných z chovov, ktoré sú úradne bez výskytu moru ošípaných nachádzajúcich sa v časti územia členského štátu pozostávajúcej z regiónu bez výskytu moru ošípaných alebo niekoľkých susediacich regiónov bez výskytu moru ošípaných a zabitých v tejto časti územia a tam, kde sa uplatňuje bod b) uvedeného článku 4 c ods. 1 alebo tam, kde sa uplatňuje ii) uvedené vyššie, mäso pochádza z ošípaných zabitých na bitúnkoch, v ktorých neboli zabíjané vakcinované ošípané alebo boli zabíjané v inom čase, alebo na osobitnom mieste pod podmienkou, že v naposledy uvedených prípadoch sa mäso skladuje oddelene. 2. Konajúc jednomyseľne na návrh Komisie Rada zostaví do troch mesiacov od dátumu, keď jej bol predložený návrh, zoznam členských štátov a častí území uvedených v odseku 1 ii), ktoré sú bez výskytu moru ošípaných. Štatút členských štátov a častí území na tomto zozname pozastaví Komisia na obdobie 15 dní pri výskyte ohniska alebo niekoľkých epizootiologicky spojených ohnísk moru ošípaných v rámci geograficky obmedzenej oblasti bez dosahu na možnosť uplatnenia článku 8. Rozhodnutie sa môže prijať v rámci tohto obdobia v súlade s postupom ustanoveným v článku 9, a to ďalším potvrdením alebo zrušením štatútu členského štátu alebo časti daného územia. V prípade zrušenia sa tento štatút nesmie znova poskytnúť členskému štátu alebo časti územia v súlade s rovnakým postupom, s výnimkou po období: - troch mesiacov, ak sa nevykonala žiadna vakcinácia, - šiestich mesiacov v prípade, ak bola." Článok 2 1. Konajúc na základe návrhov Komisie, ktoré majú byť predložené pred 31. decembrom 1982, Rada znova preskúma problém obchodu vo vnútri spoločenstva s čerstvým mäsom z vakcinovaných ošípaných, s náležitým ohľadom na oddelenie mäsa na bitúnkoch, ako je uvedené v článku 13a ods. 1 smernice 72/461/EHS. 2. Článok 13 smernice 72/461EHS sa uplatňuje až do 31. decembra 1985. 3. Pred 1. júlom 1985 Komisia predloží Rade správu o vývojoch situácie s náležitým zohľadnením obchodu, spolu s vhodnými návrhmi, pokiaľ ide o mor ošípaných. 4. Rada prijme rozhodnutie týkajúce sa týchto návrhov najneskôr 31. decembra 1985. Článok 3 Členské štáty uvedú do účinnosti zákony, iné právne predpisy a administratívne opatrenia potrebné na dosiahnutie súladu s touto smernicou najneskôr 1. júla 1981 a bezodkladne o tom informujú Komisiu. Až do dátumu, keď sú členské štáty schopné zaistiť súlad a najneskôr až do 1. júla 1981, Dánsko, Írsko a Spojené kráľovstvo sú oprávnené zachovať si svoje národné pravidlá týkajúce sa ochrany pred morom ošípaných po uvedení čerstvého mäsa na ich územie, pod podmienkou splnenia všeobecných ustanoví Zmluvy o založení ES. Článok 4 Táto smernica je adresovaná členským štátom. V Bruseli 11. novembra 1980 Za Radu predseda C. Ney [1] Ú. v. ES C 130, 31.5.1980, s. 8. [2] Ú. v. ES C 175, 14.7.1980, s. 79. [3] Ú. v. ES C 300, 18.11.1980, s. 20. [4] Ú. v. ES L 302, 31.12.1972, s. 24. [5] Ú. v. ES L 47, 21.2.1980, s. 1. --------------------------------------------------